Институттың башҡорт һәм башҡа туған телдәр һәм әҙәбиәттәр кафедраһы тарафынан ойошторолған “Федераль дәүләт белем биреү стандарттарын тормошҡа ашы­рыу шарттарында туған әҙәбиәт уҡытыуҙың көнүҙәк мәсьәләләре” тип аталып, Әҙәбиәт йылына арналған фәнни-ғәмәли конференция ла файҙалы булды. Мәҫәлән, сараның бер өлөшө секциялар ултырышына бүленде. Икенсе секция “Мәктәп уҡыусыларына рухи-әхлаҡи тәрбиә биреүҙә художестволы әҙәбиәттең роле” тип аталды. Унда Туймазы ҡалаһын­дағы 6-сы мәктәптең башҡорт теле һәм әҙәбиәте уҡытыусыһы Гөлмирә Бикбулатова уҡыусыларҙың һөйләү телмәрен һәм ижади һәләттәрен үҫтереү тәжрибәһе менән уртаҡлашты. Туймазы ҡалаһының был мәктәбендә беҙгә бер нисә тапҡыр булырға, коллективтың эше менән яҡындан танышырға тура килде. Бында барлыҡ милләт балалары ла башҡорт телен теләп өйрәнә, уҡыусылар ҡурай, ҡумыҙ, бейеү түңәрәктәренә йөрөй. Әҙәбиәт кабинеты бик күптәргә өлгө булырҙай. Әйткәндәй, сара барышында был мәктәп милли-төбәк компонентын тормошҡа ашырыу буйынса ҙур күргәҙмә асты. Конференцияла ҡатнашыусылар уны ҡыҙыҡһынып ҡараны.